“ชิมช้อปใช้”เป๋า2แรง มั่นใจฝ่ายค้านโจมตียาก
คลังออกโรงตีกันฝ่ายค้าย "ชิมช้อปใช้" ของดีประชาชนสนใจเยอะ ยอดใช้พุ่งช่วยกระตุ้นเศรษฐกิจ
18 ธ.ค. 2562

คลังออกโรงตีกันฝ่ายค้าย "ชิมช้อปใช้" ของดีประชาชนสนใจเยอะ ยอดใช้พุ่งช่วยกระตุ้นเศรษฐกิจ
นายลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลังเปิดเผยว่า มาตรการ “ชิมช้อปใช้” ประสบความสำเร็จ โดยการใช้จ่าย ตั้งแต่วันที่ 27 ก.ย. ถึงวันที่ 17 ธ.ค. 2562 มีผู้ใช้สิทธิ์รวม 3 เฟสจำนวน 11,794,825 ราย มีการใช้จ่ายรวมประมาณ 24,788 ล้านบาท โดยเป็นการใช้จ่ายผ่าน g-Wallet ช่อง 1 ประมาณ 11,637 ล้านบาท และ g-Wallet ช่อง 2 ประมาณ 13,151 ล้านบาท ซึ่งจะเห็นได้ว่า การใช้จ่ายผ่าน g-Wallet ช่อง 2 ที่เป็นการเติมเงินของประชาชนเองมีการเติบโตอย่างต่อเนื่อง และขณะนี้มีมูลค่าสูงกว่ายอดใช้จ่ายผ่าน g-Wallet ช่อง 1 แล้ว สะท้อนความนิยมของประชาชนต่อมาตรการ “ชิมช้อปใช้”
นอกจากนี้ ยังมีมาตรการกระตุ้นการใช้จ่าย g-Wallet ช่อง 2 ของธนาคารกรุงไทย ที่มีการแจกรางวัล มูลค่ารวม 12 ล้านบาท โดยประชาชนที่ใช้จ่ายผ่าน g-Wallet ช่อง 2 สำหรับยอดสะสมทุก ๆ 1,000 บาท จะได้รับ 1 สิทธิ์ ในการลุ้นรับของสมนาคุณกว่า 500 รายการอีกทั้ง สำหรับยอดสะสมผ่าน g-Wallet ช่อง 2 ตลอดมาตรการ จะมีสิทธิ์ลุ้นรับของสมนาคุณชิ้นใหญ่เพิ่มเติม ได้แก่ รถยนต์ และรถกระบะ
นอกจากนี้ สำหรับผู้ประกอบการร้านค้าที่เข้าร่วมมาตรการทุก ๆ 1 ใบเสร็จรับเงินอิเล็กทรอนิกส์ที่มีมูลค่าการชำระเงิน 100 บาทขึ้นไป จะได้รับ 1 สิทธิ์ ในการลุ้นรับทองคำกว่า 100 รายการ โดยสามารถลุ้นรับของสมนาคุณรวม 6 ครั้ง ในวันศุกร์ที่ 20 ธันวาคม 2562 วันศุกร์ที่ 3 10 17 และ 24 มกราคม 2563 และวันจันทร์ที่ 3 กุมภาพันธ์ 2563 ทั้งนี้ ในการลุ้นรับของสมนาคุณครั้งแรกในวันศุกร์ที่ 20 ธันวาคม 2562 นี้ ที่กระทรวงการคลังจะประกอบด้วยรถกระบะ Toyota Hilux Revo 1 คัน รถจักรยานยนต์ Honda New PCX150 4 คัน โทรทัศน์ดิจิทัล Samsung TV55 8 เครื่อง และทองคำ 156 แท่ง รวมของสมนาคุณทั้งสิ้น 169 รายการ
นายลวรณ กล่าวว่า มาตรการชิมช้อปใช้ถือว่าไม่ล้มเหลว เพราะการใช้เงินเป๋าตัง 2 มากกว่าเป๋าตัง 1 จึงไม่กังวลที่ฝ่ายค้านจะนำเรื่องนี้ไปอภิปรายโจมตีการบริหารเศรษฐกิจของรัฐบาล เพราะข้อมูลข้อเท็จจริงเห็นได้ชัดว่ามีการใช้จ่ายเกิดเงินหมุนเวียนในระบบเศรษฐกิจต่อเนื่อง ส่วนเรื่องการชอบไม่ชอบโครงการชิมช้อปใช้เป็นอีกเรื่องหนึ่งที่เป็นมุมมองของแต่ละฝ่าย
ด้านนายธนกร วังบุญคงชนะ เลขานุการ รมว.คลัง กล่าวว่า กรณีที่ฝ่ายค้านจะอภิปรายโจมตีโครงการชิมช้อปใช้ ของรัฐบาลมีการทุจริต เป็นเรื่องที่ไม่น่าเป็นห่วง เพราะระบบที่กระทรวงการคลังออกแบบมาดี มีการคตรวจสอบกันได้มีความโปร่งใส และมั้นใจว่าโครงการชิมช้อปใช้เป็นผลงานของรัฐบาลที่ทำได้ดีประชาชนจำนวนมากให้ความสนใจใช้เงินต่อเนื่อง จึงไม่กังวลที่ฝ่ายค้านจะนำเรื่องนี้ไปอภิปรายไม่ไว้วางใจการทำงานของรัฐบาลในต้นปีหน้า